erhwenkuo/poetry-chinese-zhtw huggingface dataset:
摸魚兒
作者：譚宣子（宋）

掩朱弦、住聽金縷。天涯同是羈旅。多情記把香羅袖，殘粉半粘荊樹。還信否。便忍道、石臺暗寂春無主。分明間阻。那睡鴨噓雲，翔鴛溜月，此際更休語。人間世，誰識緘愁最苦。輕帆重解煙雨。而今翻笑周郎誤。挑剔寒缸尋譜。遊倦處。果因甚、亭亭瘦影如前度。無由寄與。待謝卻梅花，東風為我，吹夢過淮浦。
西窗燭
作者：譚宣子（宋）

春江驟漲，曉陌微乾，斷雲如夢相逐。料應怪我頻來去，似千里迢遙，傷心極目。為楚腰、慣舞東風，芳草萋萋襯綠。燕飛獨。知是誰家簫聲多事，吹咽尋常怨曲。儘教衿袖香泥涴，君不見、揚州三生杜牧。待淚華、暗落銅盤，甚夜西窗剪燭。
側犯
作者：譚宣子（宋）

素秋漸爽，倚香曲枕情依舊。懷袖。浸數尺湘漪、簟紋皺。悲歡盡夢裡，玉骨從消瘦。空又。思太液芙蓉未央柳。翔鳳何在，樂府傳孤奏。人病酒。有鴛鴦雙字倩誰繡。拜月西樓，幾聲滴漏。應恐紈潔，已疏郎手。
春聲碎
作者：譚宣子（宋）

津館貯輕寒，脈脈離情如水。東風不管，垂楊無力，總雨顰煙寐。欄干外。怕春燕掠天，疏鼓疊、春聲碎。劉郎易憔悴。況是懨懨病起。蠻箋漫展，便寫就新詞，倩誰將寄。當此際。渾似夢峽啼湘，一寸相思千里。
長相思
作者：譚宣子（宋）

去路遙。歸路遙。燈月光中立小橋。魂縈紫玉簫。風蕭蕭。雨蕭蕭。此夜相思空寂寥。梅花落麗譙。
長相思
作者：譚宣子（宋）

淨亭亭。步盈盈。蟬影明綃傅體輕。水邊無限情。翠尊傾。翠環傾。歸去如何睡得成。西風吹酒醒。
謁金門
作者：譚宣子（宋）

銀漏滴。午夜平康巷陌。雙掩獸環人語寂。餘香無處覓。回首舊遊蹤跡。紺碧染衣猶溼。一餉沉吟誰會得。月明春店笛。
謁金門
作者：譚宣子（宋）

人病酒。生怕日高催繡。昨夜新翻花樣瘦。旋描雙蝶湊。閒憑繡床呵手。卻說春愁還又。門外東風吹綻柳。海棠花廝勾。
浣溪沙
作者：譚宣子（宋）

欲展吳箋詠杜娘。為停楚棹覓秦郎。藕花三十六湖香。珠顆翠檠饒宿淚，玉痕紅退怯晨妝。小橋風月思淒涼。
玲瓏四犯
作者：譚宣子（宋）

碧黯塞榆，黃銷堤柳，危欄誰料重撫。才情猶未減，指點驚如許。當時共伊東顧。為辭家、怕吟鸚鵡。袞袞波光，悠悠雲氣，陶寫幾今古。生塵每憐微步。渺江空歲晚，知在何處。土花封玉樹。恨極山陽賦。吹薌扇底餘歡斷，怎忘得、陰移庭午。離別苦。那堪聽、敲窗凍雨。
鳴梭
作者：譚宣子（宋）

織綃機上度鳴梭。年光容易過。縈縈情緒，似水煙山霧兩相和。謾道當時何事，流盼動層波。巫影嵯峨。翠屏牽薜蘿。不須微醉自顏酡。如今難憑麼。燭花銷豔，但替人、垂淚滿銅荷。賦罷西城殘夢，猶問夜如何。星耿斜河。候蟲聲更多。
江城子
作者：譚宣子（宋）

嫩黃初染綠初描。倚春嬌。索春饒。燕外鶯邊，想見萬絲搖。便作無情終軟美，天賦與，眼眉腰。短長亭外短長橋。駐金鑣。系蘭橈。可愛風流，年紀可憐宵。辨得重來攀折後，煙雨暗，不辭遙。
漁家傲
作者：譚宣子（宋）

深意纏綿歌宛轉。橫波停眼燈前見。最憶來時門半掩。春不暖。犁花落盡成秋苑。疊鼓收聲帆影亂。燕飛又趁東風軟。目力漫長心力短。訊息斷。青山一點和煙遠。
南鄉子
作者：薛燧（宋）

柳色鎖重樓。樓上輕寒不滿鉤。堆徑落紅深半指，悠悠。飛絮簾櫳幾許愁。逐日望歸舟。暖藕全寬玉臂韝。待得君來春去也，休休。未老鴛鴦早白頭。
伊州三臺令・伊州三臺
作者：楊韶父（宋）

水村月淡雲低。為愛寒香晚吹。瘦馬立多時。是誰家、茅舍竹籬。三三兩兩芳蕤。未放瓊鋪雪堆。只這一些兒。勝東風、千枝萬枝。
如夢令
作者：楊韶父（宋）

涼月薄陰猶殢。紅豆一枝秋思。門外幾重山，山外行人千里。歸未。歸未。又是菊花天氣。
長相思
作者：楊韶父（宋）

溪水清。溪水渾。溪上人家數畝園。垂楊深閉門。青羅裙。白羅裙。採盡青蘩到白蘋。江南三月春。
玉漏遲
作者：史深（宋）

綠樹深庭院。侵簾暝草，沿砌幽蘚。問訊餘芳，糝逕碎紅千點。暗有芹香墜幾，認杏棟、營巢新燕。晴思軟。春光幾許，費人裁翦。梅陰地溼無塵，但密袖薰虯，靜看詩卷。半掬羈心，似翠蕉難展。花事因循過了，漸愁人、薰風團扇。屏晝掩。屏上數峰青遠。
木蘭花慢
作者：史深（宋）

畫樓簾半卷，倩誰覓、鳳簫音。記待月梅邊，籠香酒後，私語屏陰。忽忽佩珠暗解，斷歸鴻、訊息兩沉沉。前度劉郎易老，舊時飛燕難尋。羅襟。薄有淚痕侵。釵股暗黃金。向寶奩密看，綾箋小字，長是驚心。登臨漫勞眺遠，但青山、杳隔暮雲深。曾傍灣橋繫馬，紫騮嘶度平林。
花心動
作者：史深（宋）

肌雪浮香，見梅花清姿，漫勞凝佇。淡粉最嬌，羞把春□，長記壽陽眉嫵。綠苔深逕尋幽地，誰相伴、凌波微步。翠鴛冷，芳塵路杳，舊遊何處。不信重城間阻。終沒個因由，寄聲傳語。寶炬凝珠，彩筆呵冰，密寫斷腸新句。月寒煙瞑孤山下，羞吟□、斷橋邊去。遮愁緒。丹青怎生畫取。
齊天樂
作者：丁默（宋）

兩株煙柳荒城外，依依暮帆曾駐。小扇障塵，輕輿貼岸，誰料重行吟處。流光暗度。悵蘭漵春移，葦汀秋聚。可奈清愁，快呼艇子載將去。中年懷抱易感，甚風花水葉，猶似孤旅。伴鶴幽期，隨鶯樂事，還是情乖意負。衣塵帽土。但杜鏡堪羞，賀囊偏□。待報山靈，莫教雲壑妒。
華胥引
作者：丁默（宋）

論交眉語，惜別心啼，費情不少。蕙渺溱期，蘋深汜約輕誤了。幾度金鑄相思，又燕歸鴻杳。誰料如今，被鶯閒佔春草。頻把愁勾，惜鴉雲、嬌紅猶繞。渾拚如夢，爭奈枕酲屏曉。欲寄芙蓉香半握，怕不禁秋惱。重是親逢，片帆雙度天杪。
齊天樂
作者：丁默（宋）

倦雲休雨風還作，交相醒花蘇柳。字滿吟灰，痕添坐席，贏得新愁痴守。歸期未有。負小院移蘭，故園嘗韭。謾道春來，沉腰惟覺似秋瘦。燒燈時候是也，楚津留野艇，曾趁芳友。問月賒晴，憑春買夜，明月添香解酒。□知別久。悵帝陌論心，客塵侵首。戲鼓聲中，舊情猶在否。
浣溪沙
作者：曾棟（宋）

落日蒸紅山欲燒。短筇行藥過山腰。松聲隱隱晚來潮。矮樹依嚴無敗葉，梅花當路少全梢。水村時有短長橋。
過秦樓
作者：曾棟（宋）

曙色開晴，輕颸敷暖，日影才經簷角。倦來芳徑，且倚闌干，獨地新愁粘著。長日如年，可堪恨雨絲絲，夢雲漠漠。見鳴禽遞響，乳鶯梳翅，痴愁方覺。凝望處，初綠呈新，陳柯拆舊，忘了一春歸卻。不傷花老，只怕花開，解使朱顏銷鑠。寶扇輕搖，亂拋花片教飛，迎風低掠。忍重攜素手，驟覺一分瘦落。
玉樓春
作者：江開（宋）

風前簾幕沾飛絮。家在垂楊深處住。倚樓無語憶郎時，恰是去年今日去。帝城簫鼓青春暮。應有多情遊治處。爭知日日小闌干，望斷斜陽芳草路。
菩薩蠻
作者：江開（宋）

春時江上廉纖雨。張帆打鼓開船去。秋晚恰歸來。看看船又開。嫁郎如未嫁。長是淒涼夜。情少利心多。郎如年少何。
浣溪沙
作者：江開（宋）

手拈花枝憶小蘋。綠窗空鎖舊時春。滿樓飛絮一箏塵。素約未傳雙燕語，離愁還入賣花聲。十分春事倩行雲。
杏花天
作者：江開（宋）

謝娘庭院通芳徑。四無人、花梢轉影。幾番心事無憑準。等得青春過盡。鞦韆下、佳期又近。算畢竟、沉吟未穩。不成又是教人恨。待倩楊花去問。
鷓鴣天
作者：戴平之（宋）

笑擘黃柑酒半醒。玉壺金斗夜生冰。開窗盡見千山雪，雪未消時月正明。蘭燼短，麝煤輕。畫樓鐘鼓已三更。倚蘭誰唱清真曲，人與梅花一樣清。
漢宮春
作者：王□□（宋）

手拈黃花，對西風無語，雙鬢蕭蕭。韶華暗中過眼，零落心交。登臨把酒，更誰伴、破橘持螯。惟只有，湖邊鷗鷺，飛來如受人招。往事不禁重省，料綰羅分鈿，翠減香銷。空向畫橋古樹，猶系輕橈。西興渡口，誤歸帆、幾信寒潮。傷情處，淡煙殘照，倚蘭人共秋高。
念奴嬌
作者：程武（宋）

蜀江城遠，想連雲危棧，接天窮處。惆悵煙塵回首地，雙闕觚稜猶故。龍扈星聯，羽林風肅，未放鸞駣去。不堪掩面，淚沾宸袖如雨。底事當日昭陽，吹羌鳴羯，涴卻霓裳舞。三十六宮春滿眼，曾把色嗔香妒。芳草埋情，飛花隕怨，翻被蛾眉誤。畫圖驚見，黯然魂斷今古。
清平樂
作者：程武（宋）

曳雲搖玉。裙蹙秋綃幅。學得琵琶依約熟。貪按雁沙新曲。曲終滿院春閒。清顰移上眉山。心事怕人猜破，折花背插雲環。
小重山
作者：程武（宋）

香減鮫綃添淚痕。彩雲長是恨，等閒心。玉笙猶記夜深聞。湘水杳，寂寞隔巫雲。翠被冷重燻。做成歸夢了，卻銷魂。垂楊濃處著朱門。依然是，風雨掩黃昏。
齊天樂
作者：王月山（宋）

夜來疏雨鳴金井，一葉舞空紅淺。蓮渚收香，蘭皋浮爽，涼思頓欺班扇。秋光苒苒。任老卻蘆花，西風不管。清興難磨，幾回有句到詩卷。長安故人別後，料徵鴻聲裡，畫闌憑遍。橫竹吹商，疏砧點月，好夢又隨雲遠。閒愁似線。甚系損柔腸，不堪裁翦。聽著鳴蛩，一聲聲是怨。
踏莎行
作者：王萬之（宋）

柳外寒輕，水邊亭小。昨朝燕子歸來了。天涯無數舊愁根，東風種得成芳草。亭畔鞦韆，當時歡笑。香肌不滿和衣抱。那堪別後更思量，春來瘦得知多少。
踏莎行
作者：錢宀孫（宋）

徵雁雲深，亂蛩寒淺。驚心怕見年華晚。蕭疏堤柳不禁霜，江梅瘦影清相伴。舞暗香茵，歌闌團扇。月明夢繞天涯遠。斷腸人在畫樓中，東風不放珠簾卷。
踏莎行
作者：陳璧（宋）

江闊天低，樓高思迥。春煙蘸淡如秋景。今年芳草去年愁，分明又報明年信。燕子還來，歸期未定。可堪醉夢紅塵境。世間萬事盡消磨，水流不盡青山影。
多麗
作者：趙時奚（宋）

斂吳雲，翠奩推上紅晴。渺澄流、鱗光寒碎，遠峰螺紺低凝。杏香引、畫船影溼，柳陰趁、驕馬蹄輕。橋限寬平，堤橫南北，去來人入繡圍行。漸際晚，梅妝遊困，十里曳歌聲。蒼煙潤，飛鴉妒春，一夢催醒。認名園、當時宴幸，纜痕猶在危亭。露花濃、靜迎直砌，霧蘚冷、淡護飛甍。幾對東風，留連麗景，年□□老越山青。夜深月、照人依舊，何處最關情。歡娛地，星移世換，客恨還盈。
漢宮春
作者：趙時奚（宋）

霜皎千林，正石橋人靜，春滿橫塘。寒花自開自落，曉色昏黃。明沙暗草，對東風、深鎖閒堂。金漏短，江南路遠，夢迴雲冷瀟湘。重到舊時花下，按玉笙歌徹，月正西廊。亭亭愛伊素影，粉薄新妝。經年瘦損，漫誰知、心事淒涼。休更聽，城頭畫角，一聲聲斷人腸。
戀繡衾
作者：趙時奚（宋）

迢迢江路日又曛。為春遲、長是怨春。小立馬、千林下，寄寒香、歸贈故人。相逢細說經年恨，早忽忽、吹散霽雲。算惆悵、芳菲事，粉蝶知、應自魂斷。
戀繡衾
作者：趙時奚（宋）

江南煙水幾萬重。記玉人、花底舊容。待欲寄、飛鴻信，望前山、夕照冷紅。塞笳月下聲悽楚，怨百花、春事夢空。倩誰共、東君說，把陽和、分付朔風。
祝英臺近
作者：向希尹（宋）

曉簾櫳，晴院宇，空鴨冷沉水。翠被欺寒，嬌困未忺起。厭厭兩點眉峰，一痕酒暈，正人在、溫柔鄉里。甚情味。羞對釵燕箏鴻，胭脂暗彈淚。欲寫吳箋，無處問雙鯉。倩他輕薄楊花，與愁結伴，直吹到，那人根底。
浪淘沙
作者：向希尹（宋）

結客去登樓。誰系蘭舟。半稿清漲雨初收。把酒留春春不住，柳暗江頭。老去怕閒愁。莫莫休休。晚來風惡下簾鉤。試問落花隨水去，還解西流。
渡江雲
作者：蕭元之（宋）

流蘇垂翠幰，高低一色，紅紫等泥沙。香山居士老，柳枝桃葉，飛梗屬誰家。好音過耳，任啼鳥、怨入芳華。心情懶，筆床吟卷，醉墨戲翻鴉。堪嗟。雕弓快馬，敕勒追蹤，向夕陽坡下。休更憶，青絲絡轡，紅袖裁紗。司空見慣渾如夢。笑幾回、索葦吹葭。山中樂，從渠恣賞鶯花。
菩薩蠻
作者：蕭元之（宋）

斷紅流水香難覓。行雲一去無蹤跡。楊柳漫遮闌。閒愁付遠山。玉箏彈未了。倚柱人空老。青子摘來酸。酸心有幾般。
水龍吟
作者：蕭元之（宋）

人生何必求名，身閒便是名高處。臥雲衣袂，何因自染，修塗塵土。世路羊腸，人情狙賦，翻雲覆雨。把從前舊夢，倚闌重省，休更錯、添箋註。況是吾廬江上，也抵得、封侯千戶。高眠閒聽，鄰舟漁唱，倚闌農語。休望當年，溪邊俱載，隆中三顧。怕群鷗微覺，見人慾起，揹人飛去。
小重山
作者：陳成之（宋）

恨入眉尖熨不開。日高猶未肯，傍妝臺。玉郎嘶騎不歸來。梁間燕，猶自及時回。粉淚汙香腮。纖腰成瘦損，有人猜。一春那識下香階。春又去，花落滿蒼苔。
如夢令
作者：王師錫（宋）

竹上一樓鳳翠。竹下一渠春水。中有隱人居，破屋數間而已。無事。無事。靜夜月明千里。
望江南・憶江南
作者：趙時行（宋）

霜月溼，人睡矮篷秋。驚覺夜深兒女夢，漁歌風起白蘋洲。別岸又潮頭。
菩薩蠻
作者：郭□□（宋）

賣餳天氣簫聲軟。午院水沉煙未斷。睡起補殘眉。紅綿入鏡遲。霎時開笑靨。花上看雙蝶。新月上簾鉤。相思不斷頭。
浣溪沙
作者：王大簡（宋）

拂面涼生酒半醒。廉纖小雨晚初晴。過雲無定月虧盈。庭戶不關春悄悄，闌干倚遍夜深深。幾回風竹誤人聽。
更漏子
作者：王大簡（宋）

夢期疏，書約誤。腸斷夜窗風雨。燈暈冷，漏聲遙。酒消愁未消。想天涯，芳草碧。人與芳春俱客。憑杜宇，向江城。好啼三兩聲。
驀山溪
作者：劉菊房（宋）

醉魂離夢，捻合難成片。惡味怕黃昏，更西風，梧桐深院。蟬松翠嫵，記那日相逢，情繾綣。語玲瓏，人靜凌波見。香雲曾約，念阻題紅怨。應是綠窗寒，也思郎、雲衣誰換。郎今銷黯，步楚竹江空，雲縹緲，水彌茫，不抵相思半。
謁金門
作者：杜龍沙（宋）

階露重。浥透尋花雙鳳。天色晴明風不動。薄衫金絡縫。午枕高雲斜縱。一覺風流春夢。起看翻翻簾影弄。夕陽歸燕共。
踏莎行
作者：杜龍沙（宋）

波暖芹汀，風香蘭圃。清塵幾點茸茸雨。畫船絲竹載梁州，彩旗繩板歡遊女。修禊初三，禁菸百五。年華恰到風流處。一生只當百回春，一回春到休輕負。
鬥雞回
作者：杜龍沙（宋）

鶯啼人起，花露真珠灑。白苧衫，青驄馬。繡陌相將，鬥雞寒食下。迴廊瞑色愔愔，應是待、歸來也。月漸高，門猶亞。悶剔銀缸，漏聲初入夜。
雨淋鈴
作者：杜龍沙（宋）

窗影瓏璁，畫樓平曉，翳柳啼鴉。門巷漸有新煙，東風定、人掃桐花。峭寒鬥減，看旅雁、爭起蒹葭。溯斷雲，多少悲鳴，數行又下遠汀沙。應是故園桃李謝。送清江、一曲闌干下。染翰為賦春羈，嗟雙鬢、客舍成華。繡鞭綺陌，強攜酒、來覓吳娃。聽扇底、悽惋新聲，醉裡翻念家。
訴衷情
作者：王蒼（宋）

補成團扇繡殘工。並蒂瑞芙蓉。花心欲就針折，赬玉唾殘茸。尋斷緒，怨西風。寂寥中。兩般時候，舊月新霜，曉角昏鍾。
阮郎歸
作者：宋德廣（宋）

好風吹月過樓西。樓前人影稀。杜鵑啼斷綠楊枝。行人知不知。紅葉字，斷腸詩。從今懶再題。後園零落淡胭脂。似君初去時。
謁金門
作者：李好古2（宋）

花過雨。又是一番紅素。燕子歸來愁不語。舊巢無覓處。誰在玉關勞苦。誰在玉樓歌舞。若使胡塵吹得去。東風侯萬戶。
解連環
作者：黃廷（宋）

乍寒簾幕。愁燈花正結，又還輕落。弄瘦影、瓶裡梅梢，為誰綴隴頭，向來新萼。萬古千今，算惟有、別情難託。把潘郎鬢綠，盡付雁聲，幾度寥寞。扁舟暮江舊泊。記攜觴就折，煙翠猶弱。漫過卻、歌夕吟朝，問天道何時，素纖重握。想得文姬，近更苦、雲衣香薄。待更闌、試尋夢境，夢迴更惡。
憶舊遊
作者：黃廷璹（宋）

乍梅黃雨過，遍倚層樓，時舞垂陽。暗綠知誰換，似煙濃霧薄，望眼偏妨。昔人畫鷁無數，相引入橫塘。縱細切香蒲，重開絳蕊，懶向清觴。淒涼。舊遊地，謾賦減蘭成，才退周郎。總把芳辰誤，念紗窗深靜，冰簟流光。鳳箋試寫新句，青羽碧天長。又隱隱城頭，隨風斷角斜照黃。
宴清都
作者：黃廷（宋）

墜葉窺簷語。風簾薄，遞來幽恨無數。牙籤倦展，銀缸細剔，悄然歸旅。聲傳漏閣偏長，更奈向、瀟瀟亂雨。想近日，舞袖翻雲，吟箋度雪誰願。當時翠縷吹花，東城繡陌，雙燕何許。香羅唾碧，晴紗印粉，甚緣重睹。藍橋鎮隔芳夢，念騎省、悲秋漫賦。待倚闌，或遇賓鴻，殷勤寄與。
蘭陵王
作者：黃廷（宋）

絮花弱。吹滿斜陽院落。鞦韆外，無數小舟，綠水溶溶帶城郭。流光漫暗覺。辜卻。鶯呼燕諾。歡遊地，都在夢中，雙蝶翩翩度簾幕。憑誰問康樂。又粉過新梢，紅退殘萼。闌干休倚東風惡。憐瑟韻空在，鑑容偷改，青青洲渚遍杜若。故交半廖寞。漂泊。鎮如昨。念玉指頻彈，珠淚還閣。孤燈隱隱巫雲薄。奈別遽無語，恨深誰託。明朝何處，夜漸短，聽畫角。
瑣窗寒
作者：黃廷（宋）

駐馬林塘，還尋舊跡，雨收秋晚。殘蕉映牖，強把碧心偷展。記相逢、畫堂宴開，亂花影入簾初卷。正小池漲綠，絲綸曾試，事隨鴻遠。悽斷。情何限。料素扇塵深，怨娥碧淺。清宮麗羽，漫有苔箋題滿。問低牆、雙柳尚存，幾時豔燭親共剪。但凝眸，數點遙峰，春色青如染。
齊天樂
作者：黃廷（宋）

十年漢上東風夢，依然淡煙鶯曉。繫馬橋空，維舟岸易，誰識當時蘇小。籌花鬥草。任波浴斜陽，絮迷芳島。笑底歌邊，黛娥嬌聚怕歸早。京塵衣袂易染，舊遊隨霧散，新恨難表。燕子朱扉，梨英翠箔，留得春光多少。晴絲漫繞。料帶角香銷，扇陰詩杳。細倚鞦韆，片雲天共渺。
塞翁吟
作者：陳坦之（宋）

遠碧秋痕瘦，楚玉恨賦淒涼。荷雨碎，泣殘妝。系愁在垂陽。秋衣拂疊仙梔露，裁雲刀尺猶香。詩錦字，獻明璫。肯容易相忘。思量。空掩抑，分宵緩枕，終不敵、涼譙漏長。自解珮、蘭皋去後，漸消滅、香梅醞藉，小杜疏狂。年華駛水，鬢影西風，都付清觴。
沁園春
作者：陳坦之（宋）

睡起聞鶯，捲簾微雨，黃昏遞愁。正青翰音斷，離懷幾摺，碧雲暮合，千里雙眸。思發花前，人歸雁後，誤記歸帆天際舟。渾無據，但餘香繞夢，頻到西樓。風流。翻是花讐。謾長遣眉山翠不流。想哀箏繞指，鴻移鳳咽，殘燈背泣，玉沁春柔。夜月精神，朝陽微豔，何處瑤臺輕駐留。愁無際，被東風吹去，綠黯芳洲。
柳梢青
作者：陳坦之（宋）

綠弱紅臞。暖雲沁雨，乍有還無。破曉幽禽，平渠流水，春響庭除。梅酸初著花跗。似滴滴、新愁未舒。幾信花風，一痕青燒，萬里秦吳。
謁金門
作者：陳坦之（宋）

歸未卜。頻倒金彄纖玉。明月綃窗停剪燭。搦愁題蠹綠。秋水娟娟魚目。腰素幾分銷縮。接得雲箋無意讀。雕鞍何處宿。
夜飛鵲・夜飛鵲慢
作者：張艾（宋）

霓裳按歌地，涼影參差。還是佩解江湄。滄波正洗襪塵恨，流霞空沁銖衣。盈盈半輸笑，向朱闌凝佇，欲訴心期。碧筒喚酒，恐嬌娥、來下瑤池。未許西風吹斷，環步障千重，鎮護金猊。落晚文禽點鏡，分香竊翠，卻念幽羈。彩雲驚散，暗傷情、不似芳時。待清歌招些，憐心問的，水杳舟移。
解語花
作者：張艾（宋）

輕雷殷殷，小枕驚回，簾影搖庭戶。嫩涼遙度。江雲墮、結作西窗暗雨。閒階靜佇。嘆疏袂、愁寬一縷。憑畫欄，潤葉鳴條，總是安秋處。因喚扁舟晚渡。漸聞歌招得，採菱儔侶。臨平歸路。花無數、應識汀洲倦旅。飛紅怨暮。長趁得、斷鴻南浦。閒枕衾，誰更無聊，應最憐紈素。
繞佛閣
作者：張艾（宋）

渚雲弄溼，煙縷際晚，江國遙碧。鴻過無跡。怕聞野寺孤鍾動悽惻。小橋路窄。疏袖暗拂衰草，愁聽蛩語還寂。可堪過了，龜紗負瑤席。荏苒露華白。一夜秋窗驚曉色。柳影孤危，殘蟬空抱葉。想搖落關情，歸夢頻折。物華消歇。盡倒斷寒塘，幽香先滅。怨紅供、拒霜啼頰。
真珠簾
作者：徐□（宋）

落紅幾陣清明雨。憶花期、半被晴慳寒阻。新柳著春濃，早翠池波妒。粉雨香雲訊息遠，漫舊日、鞦韆庭宇。凝佇。正春醒簾外，一聲鶯語。塵鎖寶箏弦柱。自眉峰惹恨。六麼慵舞。深院不成妝，有淚彈誰與。記得踏青歸去後，細共說、花陰深處。心愫。怕當時飛燕，知人分付。
桂枝香
作者：施翠巖（宋）

西風滿目。漸院落悄清，愁近銀燭。多少蟲書墮翠，又隨波縠。姮娥半露扶疏影，向虛簷、似知幽獨。浦鴻聲斷，枝烏漏永，芳夢難續。記舊日、離亭細囑。早歸趁香邊，頻泛醽醁。誰遣而今，對景黛娥雙蹙。玉鞭但共秋光遠，漫空憐、如許金粟。露零襟冷，蕭蕭更兼，數竿修竹。
沁園春
作者：施翠巖（宋）

披紫菟裘，上白鷺亭，看吹洞簫。望長江庚鯨過，江橫素練，回仙鶴度，月在青霄。依約淮山，清冷風露，如到瀛洲聽海濤。浮圖近，更玉鈴金鐸，初奏琅玕。人間夢境廖廖。問故國繁華能幾朝。有千年枯井，龍沉鳳怨，數邱黃壤，兔走猿嗥。莫問榮華，不如歸去。短棹孤篷乘夜潮。翠巖下，耕白雲二頃，勝種仙苗。
念奴嬌
作者：續雪谷（宋）

砌紅慵掃，問東風、應念西園廖落。簾卷垂陽鶯囀巧，才見還因飛卻。拈指光陰，關心節序，總在鞦韆索。翻翻雙蝶，傍人爭趁行樂。曾記步月歸來，秦箏彈遍，共倚闌干角。別後池亭誰鬥草，多少芳遊擔閣。世事升沈，人生聚散，俯仰空如昨。餘香猶在，繡幃清曉寒薄。
南歌子
作者：續雪谷（宋）

眼媚雙波溜，腰柔一搦纖。問伊何事放珠簾。笑道篆香銷盡、要重添。數日寬金釧，梳雲拂翠奩。梅妝依舊落虛簷。題起一春心事、兩眉尖。
長相思
作者：續雪谷（宋）

心悠悠。恨悠悠。誰剪青山兩點愁。笙寒燕子樓。曉星稀。暮雲飛。織就回文不下樓。花飛人未歸。
水調歌頭
作者：榮樵仲（宋）

既難求富貴，何處沒溪山。不成天也，不容我去樂清閒。短褐寬裁疏葛，柱杖橫拖瘦玉，著個竹皮冠。弄影碧霞裡，長嘯翠微間。醉時歌，狂時舞，困時眠。け然自得，了無一點俗相干。擬把清風明月，剪作長篇短闋，留與世人看。待倩月邊女，歸去借青鸞。
賀新涼・賀新郎
作者：陸象澤（宋）

笛喚春風起。向湖邊、臘前折柳，問君何意。孤負梅花立晴晝，一舸淒涼雪底。但小閣、琴棋而已。佳客清明留不住，為匡廬、只在家窗裡。湓浦去，兩程耳。草堂舊日談經地。更從容、南山北水，庾樓重倚。萬卷心胸幾千古，仰首駸駸紫氣。正江上、風寒如此。且趁霜天鱸魚好，把貂裘、換酒長安市。明夜去，月千里。
桂枝香
作者：鞠華翁（宋）

丁丁起處。在縱牧九京，經燒殘樹。時見鳥鳶飢噪，鵂鶹妖呼。數間老屋團荒堵。算何人、瓣香來注。淡煙斜照，閒花野棠，杳杳年度。世事幾、番雲覆雨，獨此道嫌人，拋棄塵土。眼裡長青，誰也解如山否。三三五五騎牛伴，望前村、吹笛歸去。柳青梨白，春濃月淡，蹋歌椎鼓。
綺寮怨
作者：鞠華翁（宋）

又見花陰如水，兩心猶未平。正坐久、主客成三，空無語、影落秋枰。千年人間事業，垂成處、一著容易傾。便解圍、小住何妨，機鋒在，瞬息天又明。甚似漢吳對營。紛紛不了，孤光照徹連城。又似殘星，向零落，有餘情。姮娥笑人遲暮，念才力、底須爭。從虧又成。何人正聽隔壁聲。
賀新郎
作者：曾晞顏（宋）

富貴人間有。就如今，秤量陰德，還公最厚。一郡鶻崙全似舊，春滿霜疇稻畝。近帳外、干將夜吼。直指禾川弄霆雷，從山陰、鹿健那能走。都算計，怎擔負。單車曲曲穿巖竇。向迷途、分明一呼，散渠回首。夾路香花迎拜了，見說家家舉酒。道公是、再生父母。活一口還添一歲，這一回、活幾千千口。只此事，是公壽。
好事近
作者：曾顏（宋）

昨夜探寒梅，先報一陽訊息。天遣花神妝點，襯賢侯清白。試將玉蕊比修齡，算枝頭千百。更有不凡風味，付調羹仙客。
謁金門
作者：朱子厚（宋）

風動竹。清遍一窗梅溽。聞道小喬乘鳳玉。仙裳飄霧縠。來嫁吾門公瑾叔。天上人間願足。濃繚水沉燃寶燭。鬢長相對綠。
望江南・憶江南
作者：劉辰翁（宋）

朝朝暮，雲雨定何如。花日穿窗梅小小，雪風灑雨柳疏疏。人唱晚晴初。
望江南・憶江南
作者：劉辰翁（宋）

春悄悄，春雨不須晴。天上未知燈有禁，人間轉似月無情。村市學簫聲。
望江南・憶江南
作者：劉辰翁（宋）

梧桐子，看到月西樓。醋釅橙黃分蟹殼，麝香荷葉剝雞頭。人在御街遊。
望江南・憶江南
作者：劉辰翁（宋）

梧桐子，人在御街遊。鳳宿雲綃金縷帶，龍池翠帳玉香球。宮女後庭秋。
望江南・憶江南
作者：劉辰翁（宋）

長欲語，欲語又蹉跎。已是厭聽夷甫頌，不堪重省越人歌。孤負水雲多。羞拂拂，懊惱自摩挲。殘燭不教人徑去，斷雲時有淚相和。恨恨欲如何。
望江南・憶江南
作者：劉辰翁（宋）

前之夕，織女渡河邊。天上一朝元五日，人間小住亦千年。相合降神仙。當富貴，掩鼻正高眠。欲語會稽仍小待，不知文舉更堪憐。蔗境在頑堅。
望江南・憶江南
作者：劉辰翁（宋）

添一歲，減一歲愁眉。若待一生昏嫁了，更須採藥十年遲。昏嫁已隨時。東家者，俎豆伴兒嬉。幸自少年場屋了，誰能匊淅數還炊。千歲是靈龜。
望江南・憶江南
作者：劉辰翁（宋）

盤之所，春蝶舞晴暄。溪傍野梅根種玉，牆圍修竹筍生鞭。深院待回仙。嘉熙好，四十二年前。猶記五星丁卯聚，更遲幾歲甲申連。快活共千年。
望江南・憶江南
作者：劉辰翁（宋）

齊眉舉，彩侍紫霞卮。天上九朝鳧冉冉，尊前一笑玉差差。人唱自家詞。籬下菊，醉把一枝枝。花水乞君三十斛，秋風記我一聯詩。留看晚香時。
望江南・憶江南
作者：劉辰翁（宋）

七日後，重會是星前。二月之間渾似此，餘年何止萬三千。日擬醉華筵。歌白雪，除是雪兒傳。看取長生瓢屢倒，眼前橘粟術何玄。自唱鵲橋仙。
南鄉子
作者：劉辰翁（宋）

寬處略從容。華水華山自不同。舊日諸賢攜手恨，匆匆。只說明年甚處重。幾歲避遼東。茅竹秋風一併空。慾望遼東何處是，濛濛。也似秦樓一夢中。
南鄉子
作者：劉辰翁（宋）

香雪碎團團。便合枝頭帶露餐。笑倒那人和玉屑，金丹。不在仙人掌上盤。千樹碧闌干。山崦朱門夢裡殘。花下主人都在此，誰看。天上人間一樣寒。
南鄉子
作者：劉辰翁（宋）

去似賞花移。處處開尊亦不辭。梨慄又空醅又盡，方知。舊日驪駒勸客歸。歸路月相隨。兒子門生個個遲。坐久不知無可待，堪疑。向道兒痴直是痴。
浪淘沙
作者：劉辰翁（宋）

無葉著秋聲。涼鬢堪驚。滿城明月半窗橫。惟有老人心似醉，未曉偏醒。起舞故無成。此恨難平。正襟危坐二三更。除卻故人曹孟德，更與誰爭。
浪淘沙
作者：劉辰翁（宋）

卷海海翻杯。傾動蓬萊。似嫌到處馬頭埃。雨洗御街流到我，吹向潮回。寒似雪天梅。安石榴開。繡衾重暖笑爐灰。料想東風還憶我，昨夜歸來。
浪淘沙
作者：劉辰翁（宋）

無謂兩眉攢。風雨春寒。池塘小小水漫漫。只為柳花無一點，忘了臨安。何許牡丹殘。客倚屏看。小樓面面是春山。日暮不知春去路，一帶闌干。
如夢令
作者：劉辰翁（宋）

比似尋芳嬌困。不是弓彎拍袞。無物倚春慵，三寸襪痕新緊。羞褪。羞褪。忽忽心情未穩。
如夢令
作者：劉辰翁（宋）

寂歷柳風斜倚。錯莫夢雲難記。花影為誰重，一握鮫人絲淚。何事。何事。歷歷臉潮羞起。
如夢令
作者：劉辰翁（宋）

睡眼青陰欲午。當戶小風輕暑。倦近碧闌干，斜影卻扶人去。無緒。無緒。落落一襟輕舉。
如夢令
作者：劉辰翁（宋）

落葉西風滿地。獨宿瓊樓丹桂。孤影抱蟾寒，寄與月明千里。休寄。休寄。粟粟蕊珠心碎。
江城子
作者：劉辰翁（宋）

湧金門外上船場。湖山堂。眾賢堂。到幾淒涼，城角夜吹霜。誰識兩峰相對語，天慘慘，水茫茫。月移疏影傍人牆。怕昏黃。又昏黃。舊日朱門，四聖暗飄香。驛使不來春又老，南共北，斷人腸。
江城子
作者：劉辰翁（宋）

一年春事幾何空。杏花紅。海棠紅。看取枝頭，無語怨天公。幸自一晴晴太暖，三日雨，五更風。山中長自憶城中。到城中。望水東。說盡閒情，無日不忽忽。昨日也同花下飲，終有恨，不曾濃。
江城子
作者：劉辰翁（宋）

書題拂拂洞庭香。孕雲黃。粲珠光。喚謫仙人，除是賀知章。未老得閒閒到老，無一事，和詩忙。是中曾著老人雙。送千觴。樂誰妨。世上輸贏，不似爛柯長。晚入耆英年最少，空結客，少年場。
江城子
作者：劉辰翁（宋）

紅敧醉袖殢闌干。夜將闌。去難拚。燒蜜調蜂，重照錦團欒。春到洞房深處暖，方知道，月宮寒。枝枝紅淚不曾乾。揹人彈。語羞檀。欲睡心情，一似夢驚殘。正自朦朧花下好，銀燭裡，幾人看。
點絳唇
作者：劉辰翁（宋）

小閣橫窗，倩誰畫得梅梢遠。那回半面。曾向屏間見。風雪空山，懷抱無荀倩。春堪戀。自羞片片。更逐東風轉。
點絳唇
作者：劉辰翁（宋）

一雪蹉跎，蹇驢不載吟鞭去。夜聽春雨。踏雪差無苦。待得花晴，總是遊人處。梅應許。小橋延佇。蜂蝶先成路。
點絳唇
作者：劉辰翁（宋）

醉裡瞢騰，昨宵不記歸時候。自疑中酒。耿耿還依舊。恨不能言，只是天相負。天知否。卷中人瘦。一似章臺柳。
點絳唇
作者：劉辰翁（宋）

燕子池塘，亂紅過盡鞦韆晚。絮飛欲倦。正是簾初卷。睡起無情，猶道天涯遠。羞勻面。乍驚紅淺。夢自無人見。
點絳唇
作者：劉辰翁（宋）

韝指春寒，隴禽一片飛來雪。無言可說。暗啄相思結。雙影年深，也作關山別。翻成拙。落花時節。倩子規聲絕。
點絳唇
作者：劉辰翁（宋）

虹玉橫簫，纖纖指按新聲作。參差重約。昨夜梁伊錯。幾許閒愁，品字都忘卻。沉吟覺。一聲哀角。滿院殘花落。
浣溪沙
作者：劉辰翁（宋）

高臥何須說打乖。小籬過雨翠長街。緗桃定有踏青鞋。晴日又思花處所，東風絕似柳情懷。人間安得酒如淮。
浣溪沙
作者：劉辰翁（宋）

身是去年人尚健。心知十日事如常。眼前杯酒是重陽。破帽簪萸攜素手，長歌藉草慰寒香。兒童怪我老來狂。
浣溪沙
作者：劉辰翁（宋）

春日春風掠鬢須。亂山相對擁寒爐。彩鞭金勝一時無。自縷青絲成細柳，更堆殘雪當凝酥。兒童且莫唱皇都。
浣溪沙
作者：劉辰翁（宋）

身是高人慾寢冰。引年可待進豨苓。無憂無患也身輕。雪裡放囚天亦喜，平安騎鶴到家庭。今年春早為長生。
浣溪沙
作者：劉辰翁（宋）

十日千機可復諧。郭郎感運豈仙才。人間自是少行媒。直上扶搖須九萬，滿前星斗共昭回。又傳賈客向曾來。
浣溪沙
作者：劉辰翁（宋）

暮暮相望夕甫諧。針樓巧巧似身材。下頭無數老人媒。昨夜竹林那得見，朝來乾鵲是空回。人間五日後能來。
攤破浣溪沙・山花子
作者：劉辰翁（宋）

醉裡微寒著面醒。天風不展帽敧傾。行過溪深松雪下，夜三更。白白野田鋪似月，瑽瑽沙路踏如冰。不見剡溪三百曲，一舟橫。
攤破浣溪沙・山花子
作者：劉辰翁（宋）

澹澹胭脂淺著梅。溫柔不上避風臺。若比杏桃真未識，奪銀胎。汗面試來慵傳粉，酒香濃後暗潮腮。嬌嫩不應醒似醉，倩誰猜。
霜天曉角
作者：劉辰翁（宋）

柳梢欲雪。十里煙明滅。曲曲闌干轉影，教人憶、夜來月。家人相對說。燈花還又結。凍雨村村□鼓，終不似、上元節。
霜天曉角
作者：劉辰翁（宋）

烏雲汗漫。濁浪翻河漢。過盡千重魔障，堂堂地、一輪滿。秋光還又半。簷聲初漏斷。不管滿身花露，已辦著、二更看。
霜天曉角
作者：劉辰翁（宋）

騎臺千騎。有菊知何世。想見登高無處，淮以北、是平地。老來無復味。老來無復淚。多謝白衣迢遞，吾病矣、不能醉。
霜天曉角
作者：劉辰翁（宋）

經年寂寞。已負花前約。忽向紅梅側畔，開點雪、有人覺。不開何似莫。百梢才一萼。欲問壽陽宮額，兩三蕊、怎能著。
霜天曉角
作者：劉辰翁（宋）

臞然如竹。自是天仙福。小小畫堂錦樣，聽人唱、鶴飛曲。橙橘黃又綠。蟹到新篘熟。便做月三十斛，飲不盡、菊潭菊。
霜天曉角
作者：劉辰翁（宋）

朝來微雪。又近長生節。造就一枝清絕，梅與雪、怎分別。兩年心似月。除是天知得。手種春風千樹，一顆顆、待兒摘。
霜天曉角
作者：劉辰翁（宋）

明年七十。歌彩橋仙夕。見說嚴君平道，年年是、月初一。同時同裡密。後今今又昔。便做伏生年紀，也未到、蹇吃吃。
霜天曉角
作者：劉辰翁（宋）

良宵七七。又近中元日。橋上老人有約，後五日、重來覓。嬋娟銀海出。木犀新雨溼。惟有延平劍氣，箕斗外、廣寒逼。
霜天曉角
作者：劉辰翁（宋）

歸來把菊。春甕今朝熟。苦苦留君不得，攜孺子、到汾曲。廬山真面目。冰清還映玉。長笑歐公老懶，君且住，飲螺綠。
霜天曉角
作者：劉辰翁（宋）

問春來未。也似辛壬癸。如此男兒五十，又過卻、孔融二。畫堂孫子子。新桃如故壘。不管明朝後日，春滿眼、是千歲。
霜天曉角
作者：劉辰翁（宋）

□□□□。□□□□□。□□□□□□，□□□、□□□。治中心似佛。治中心似日。人祝治中千歲，似翁福、似翁德。
卜算子
作者：劉辰翁（宋）

不是重看燈，重見河邊女。長是蛾兒作隊行，路轉風吹去。十載廢元宵，滿耳番腔鼓。欲識尊前太守誰，起向尊前舞。
卜算子
作者：劉辰翁（宋）

早已是三年，父老依依借。顧與天公借幾年，保我雞豚社。□□□□□，□□□□□。□□□□□□□，□□□□□。
菩薩蠻
作者：劉辰翁（宋）

芭蕉葉上三更雨。人生只合隨他去。便不到天涯。天涯也是家。屏山三五疊。處處飛胡蝶。正是菊堪看。東籬獨自寒。
菩薩蠻
作者：劉辰翁（宋）

黃雞喔喔催人起。困不成眠窗似水。清露不曾寒。朝來起自難。家人當睡美。又憶歸程幾。不管溼闌干。芙蓉花自看。
菩薩蠻
作者：劉辰翁（宋）

畫梁語透簾櫳曉。坼桐風送楊花老。細雨綠陰寒。羅襟只似單。青門三里道。個個遊芳草。比似嫁來看。踏青難更難。
菩薩蠻
作者：劉辰翁（宋）

江波何似西湖曲。村煙相對峰南北。何處不青青。青青是漢塋。長亭芳草路。寒食誰家墓。舊日厭殘紅。人行九里松。
菩薩蠻
作者：劉辰翁（宋）

殷勤欲送春歸去。白首題將斷腸句。春去自依依。欲歸無處歸。天涯同是寓。握手留春住。小住碧桃枝。桃根不屬誰。
菩薩蠻
作者：劉辰翁（宋）

八仙名姓當時少。汙尊牛飲同傾倒。惟有我公榮。旁人笑獨醒。多年村落走。泥飲無升斗。入了玉門關。人生一醉難。
好事近
作者：劉辰翁（宋）

□後百年閒，元度自傷來暮。打破虛空無礙，共乘龍飛去。更參末後句如何，此事未能付。前遇小橋風雪，是君詩成處。
謁金門
作者：劉辰翁（宋）

嬌點點。困倚春光欲軟。滴盡守宮難可染。濃欺紅燭豔。寂寂露珠啼臉。翠袖不禁風颭。芳徑相逢驚笑靨。日長初睡轉。
謁金門
作者：劉辰翁（宋）

花露溼。紅淚裛成珠粒。比似昭陽恩未得。睡來添醉色。一笑嬌波滴滴。再顧羞潮拂拂。恨血千年明的皪。千年人共憶。
謁金門
作者：劉辰翁（宋）

遊賞競。看取落紅陣陣。花睡不成嬌似病。春寒空受盡。舊日不知繁盛。欲飲如今無興。恨滿東風無綠鬢。東風還自恨。
長相思
作者：劉辰翁（宋）

上元晴。上元晴。待得晴時坐觸屏。山禽三兩聲。欲歸城。未歸城。見說城中處處燈。明年處處行。
憶秦娥
作者：劉辰翁（宋）

燒燈節。朝京道上風和雪。風和雪。江山如舊，朝京人絕。百年短短興亡別。與君猶對當時月。當時月。照人燭淚，照人梅發。
憶秦娥
作者：劉辰翁（宋）

驚雷節。梅花冉冉銷成雪。銷成雪。一年一度，為君腸絕。古人長恨中年別。餘年又過新正月。新正月。不堪臨鏡，不堪垂髮。
憶秦娥
作者：劉辰翁（宋）

梅花節。白頭臥起餐氈雪。餐氈雪。上林雁斷，上林書絕。傷心最是河梁別。無人共拜天邊月。天邊月。一尊對影，一編殘發。
憶秦娥
作者：劉辰翁（宋）

收燈節。霖鈴又似龜山雪。龜山雪。今宵清絕，今宵愁絕。老人似少終然別。痴痴更望春三月。春三月。花如人面，自羞餘發。
憶秦娥
作者：劉辰翁（宋）

春如昨。曉風吹透胭脂閣。胭脂閣。滿園茅草，冷煙城郭。青衫淚盡樓頭角。佳人夢斷花間約。花間約。黃昏細雨，一枝零落。
西江月
作者：劉辰翁（宋）

天上低昂似舊，人間兒女成狂。夜來處處試新妝。卻是人間天上。不覺新涼似水，相思兩鬢如霜。夢從海底跨枯桑。閱盡銀河風浪。
西江月
作者：劉辰翁（宋）

曾與回翁把手，自宜老子如龍。懷胎不敢問春冬。等待鞭鸞笞鳳。昨夜又遲黃石，今朝重叩鴻濛。碧桃花下醉相逢。說盡鵬遊蝶夢。
西江月
作者：劉辰翁（宋）

玉帳傳心如鏡，青龍繞指成輪。塵中多少白頭人。乾裡尋壬難認。世事說來都了，鬼神見也須瞋。迷槎問我是何津。向道先生晝困。
清平樂
作者：劉辰翁（宋）

深紅半面。一似牆頭見。草樹池塘青一片。獨倚闌干幾遍。更誰絳袖朱唇。火雲相對英英。笑殺牡丹正午，離披不任看承。
清平樂
作者：劉辰翁（宋）

君詞為壽。絕妙孫辛婦。但恨杯無露添酒。空等待梅花久。喜君白首還玄。人間合信天緣。如此相從至老，我亦何倦餘年。
歸國遙
作者：劉辰翁（宋）

初雨歇。照水綠腰裙帶熟。楊花不做人情雪。風流欲過前村蝶。羞成別。回頭卻恨春三月。
昭君怨
作者：劉辰翁（宋）

月出東山之上。長憶御街人唱。恨我不能琴。有琴心。徙倚秋波平瑩。漸久玉肌清冷。待更下闌干。起來看。
浣溪沙
作者：劉辰翁（宋）

遠遠遊蜂不記家。數行新柳自啼鴉。尋思舊事即天涯。睡起有情和畫卷，燕歸無語傍人斜。晚風吹落小瓶花。
浣溪沙
作者：劉辰翁（宋）

點點疏林欲雪天。竹籬斜閉自清妍。為伊憔悴得人憐。欲與那人攜素手，粉香和淚落君前。相逢恨恨總無言。
減字木蘭花
作者：劉辰翁（宋）

何須翦紙。依舊一團圓照水。莫倚空寒。柳下池邊也只般。君何忽忽。宇宙人生都是客。月在雲端。人自愁人不解看。
減字木蘭花
作者：劉辰翁（宋）

舊遊山路。落在秋陰最深處。風雨重陽。無蝶無花更斷腸。天知老矣。莫累門生與兒子。不用登高。高處風吹帽不牢。
減字木蘭花
作者：劉辰翁（宋）

東風似客。醉裡落花南又北。客似東風。攜手斜陽一笑中。佳人怨我。不寄江南春一朵。我怨佳人。憔悴江南不似春。
減字木蘭花
作者：劉辰翁（宋）

臘銷三五。月向雪山雲外吐。煙水黃昏。梅柳依稀笛斷魂。今宵豫賞。便作香塵隨步想。莫待元宵。燈火零星雨寂寥。
減字木蘭花
作者：劉辰翁（宋）

無燈可看。雨水從教正月半。探繭推盤。探得千秋字字看。銅駝故老。說著宣和似天寶。五百年前。曾向杭州看上元。
減字木蘭花
作者：劉辰翁（宋）

送春待曉。春是五更先去了。我醉方知。春正憐伊怕別伊。留君不可。歸到海邊方憶我。做盡花歸。欲贈君時少一枝。
減字木蘭花
作者：劉辰翁（宋）

相州錦好。待到相州人已老。潁水歸田。白鷺驚猜已十年。太師尚父。晚遇明時方用武。大笑相逢。把酒家鄉是客中。
減字木蘭花
作者：劉辰翁（宋）

不能管得。欲雨能教天地黑。待得開晴。不用吾言也自行。一杯亦醉。萬事無能吾欲睡。舊亦能詩。說舊時詩問是誰。
減字木蘭花
作者：劉辰翁（宋）

清歡昨日。十事不如人六七。試數從前。素素相從得幾年。子兮子兮。再揀一枝何處起。翠斧峰駝。客好其如良夜何。
減字木蘭花
作者：劉辰翁（宋）

脾神喜樂。壽酒一杯勝服藥。過卻明朝。頂上新霜也合銷。小春三日。便覺春暄梅影出。醉把梅看。比似茱萸更耐寒。
山花子
作者：劉辰翁（宋）

東風解手即天涯。曲曲青山不可遮。如此蒼茫君莫怪，是歸家。閶闔相迎悲最苦，英雄知道鬢先華。更欲徘徊春尚肯，已無花。
山花子
作者：劉辰翁（宋）

此處情懷欲問天。相期相就復何年。行過章江三十里，淚依然。早宿半程芳草路，猶寒欲雨暮春天。小小桃花三兩處，得人憐。
柳梢青
作者：劉辰翁（宋）

鐵馬蒙氈，銀花灑淚，春人愁城。笛裡番腔，街頭戲鼓，不是歌聲。那堪獨坐青燈。想故國、高臺月明。輦下風光，山中歲月，海上心情。
南歌子
作者：劉辰翁（宋）

搔困麻仙爪，含暄忍客衣。夜長窗月露成幃。不說明朝風雨、自當歸。
南歌子
作者：劉辰翁（宋）

篘熟雙投美，香飄一縷絲。霜前雁到蟹螯持。自試小窗醉墨、作新詩。
朝中措
作者：劉辰翁（宋）

煉花為露玉為瓶。佳客為頻傾。耐得風霜滿鬢，此身合是金莖。牆頭竹外，洞房初就，畫閣新成。嚼得梅花透骨，何愁不會長生。
太常引
作者：劉辰翁（宋）

便晴也是不曾晴。不怕金吾禁行。風雨動鄉情。夢燈火、揚州化城。少年跌宕，誰家嬌小，繞帶到天明。昨夜月還生。但驚破、霓裳數聲。
太常引
作者：劉辰翁（宋）

此公去暑似新秋。吏毒一句句。行縣勝監州。覺甘雨、隨車應求。鷺清為酒，螺清為壽，起舞祝君侯。急召也須留。廿四考、中書到頭。
玉樓春
作者：劉辰翁（宋）

霜風不動晴明好。探梅有約城東道。橋邊失卻老仙期，城門落日人歸早。野田一望迷芳草。除是騰空君後到。立馬三週黛佛頭，參差中路令人老。
玉樓春
作者：劉辰翁（宋）

龍山歌舞無人道。只說先生狂落帽。秋風亦是可憐人，要令天意知人老。菊花不為重陽早。自愛古人詩句惱。與君鄭重說□□，殘年惟有重陽好。
烏夜啼
作者：劉辰翁（宋）

猶疑薰透簾櫳。是東風。不分榴花更勝、一春紅。新雨過，綠連空。蝶飛慵。間過綠陰深院、小花濃。
烏夜啼
作者：劉辰翁（宋）

素娥醉語曾留。又中秋。待得重圓誰妒、兩悠悠。向愁旱，今愁水，沒中洲。看取明朝晴去、不須愁。
烏夜啼
作者：劉辰翁（宋）

何年似永和年。記湖船。如此晴天無處、望新煙。江南女，裙四尺，合鞦韆。昨日老人曾見、久潸然。
行香子
作者：劉辰翁（宋）

雪履無痕。溪影傳神。著坡詩、請自清溫。朝朝不去，夕夕空勤。似夢中雲，雲外雪，雪中春。四野昏昏。匹馬巡巡。揀一枝、寄與芳尊。更誰興到，於我情真。是白家賓，江南路，隴頭人。
行香子
作者：劉辰翁（宋）

玉立風塵。光動黃銀。便談文、也到夜分。無人燭下，壁上傳神。記老婆心，寒士語，道人身。極意形容，下語難親。更萬分、無一分真。醉翁去後，往往愁人。顧滴山泉，銜丘冢，化龍雲。
行香子
作者：劉辰翁（宋）

海水成塵。河水無銀。恨幽明、我與公分。青山獨往，回首傷神。嘆魏闕心，磻石魄，汨羅身。除卻相思，四海無親。識風流、還賀季真。而今天上，笑謫仙人。但病傷春，愁厭雨，淚看雲。
行香子
作者：劉辰翁（宋）

月露吾痕。雪得吾神。更荒寒、不傍人溫。山人去後，車馬來勤。但夢朝雲，愁暮雨，怨陽春。說著東昏。記著南巡。淚盈盈、檀板金尊。憐君素素，念我真真。嘆古來言，新樣客，舊時人。
品令
作者：劉辰翁（宋）

滿庭芳草。更昨日、落紅如掃。綠陰正似人懷抱。一聲睍睆，春色何曾老。幸自不須人起早。寂寞如相惱。舊時聞處青門道。禁菸時候，柳下人家好。
鵲橋仙
作者：劉辰翁（宋）

乘鸞著色，痴蠅誤拂。不及羲之醉墨。偶然入手送東陽，便看取、薰時清適。清風去暑，閒題當日。宰相紗籠誰識。封丘門外定何人，這一點、瞞他不得。
鵲橋仙
作者：劉辰翁（宋）

看人擲果，看人罷織。難得團欒七夕。蟠桃只在屋東頭，慶西母、年開八ど。去年今日。今年今日。添個曾孫抱膝。人間樂事有多般，算此樂、人間第一。
鵲橋仙
作者：劉辰翁（宋）

輕風澹月，年年去路。誰識小年初度。橋邊曾弄碧蓮花，悄不記、人間今古。吹簫江上，沾衣微露。依約凌波曾步。寒機何意待人歸，但寂歷、小窗斜雨。
鵲橋仙
作者：劉辰翁（宋）

天香吹下，煙霏成路。颯颯神光暗度。橋邊猶記泛槎人，看赤岸、苔痕如古。長空皓月，小風斜露。寂寞江頭獨步。人間何處得飄然，歸夢入、梨花春雨。
一翦梅
作者：劉辰翁（宋）

萬事如花不可期。花不堪持。酒不堪持。江天雪意使人迷。翦一枝枝。歌一枝枝。歌者不來今幾時。姜影無詞。張影無詞。不歌不醉不成詩。歌也遲遲。雪也遲遲。
一翦梅
作者：劉辰翁（宋）

人生總受業風吹。三歲兒兒。八十兒兒。深閨空谷把還持。啼看人知。啼怕人知。客中自種綠猗猗。月下橫枝。雪下橫枝。尊前百歲且開眉。今歲今時。前歲今時。
夜飛鵲・夜飛鵲慢
作者：劉辰翁（宋）

何曾見飛渡，年又年痴。今古相望猶疑。朱顏一去似流水，斷橋魂夢參差。何堪更嗟遲暮，聽旁人說與，此夕佳期。深深代籍，盼悠悠、北地胭脂。誰寄揚州破鏡，遍海角天涯，空待人歸。自小秦樓望巧，吳機回錦，歌舞為誰。星萍耿耿，算歡娛，未省流離。但秋衾夢淺，雲閒曲遠，薄命同時。
疏影
作者：劉辰翁（宋）

香篝素被。聽花犯低低，瑤花開未。長記那時，熾炭圍爐，瘦妻換酒行試。當家人在銷金帳，約莫是、打圍歸際。又誰知、別憶烹茶，冷落故家愁思。聞道滕驕巽懶，今朝待檄與，翻雲鬚易。白白不成，又不教晴，做盡黃昏情味。銀河本是冰冰底。怎忍向、東風成水。待滿城、玉宇瓊樓，卻報臥廬人起。
摘紅英
作者：劉辰翁（宋）

花朝月。朦朧別。朦朧也勝簷聲咽。親曾說。令人悅。落花情緒，上墳時節。花陰雪。花陰滅。柳風一似鞦韆掣。晴未決。晴還缺。一番寒食，滿村啼鴂。
千秋歲
作者：劉辰翁（宋）

新篘熟也，借問誰家早。梅影裡，蜂兒繞。三更殘月上，一夜霜天曉。溪橋小，春風有意年年到。當年青鳥去，落葉無人掃。銅柱仄，瑤池老。殘鍾長樂樹，墜馬咸陽道。空回首，御街人賣南京棗。
促拍醜奴兒
作者：劉辰翁（宋）

送歲可無詩。得團欒、忍不開眉。不記去年今夕夢，江東懷抱，江西資訊，舍北妻兒。五十扊扅炊。待五十、富貴成痴。百年苦樂乘除看，今年一半，明年一半，更似兒時。
促拍醜奴兒
作者：劉辰翁（宋）

世事莫尋思。待說來、天也應悲。百年已是中年後，西州垂淚，東山攜手，幾個斜暉。也莫苦吟詩。苦吟詩，待有誰知。多□不是無才氣，文時不遇，武時不遇，更說今時。
最高樓
作者：劉辰翁（宋）

銀河水，洗得世間清。山色雨餘青。老子綸巾棋別墅，人家鼾睡柝秋城。定誰勞，定誰福，定誰能。常恨著、景升兒不似。又恨著、景升牛小耳。空相望，愧平生。我欲臨風扶玉樹，自攀承露酌金莖。看昆明，鱗石長，海桑晴。
最高樓
作者：劉辰翁（宋）

朱頂字，八十正平頭。添作八千秋。無能也自收郿塢，到今恨不貶潮州。看幾人，炎又冷，老還羞。也不學、太公忙把火。也不學、申公輪轉磨。休莫莫，莫休休。小遲授業何曾吃，更遲食乳不須愁。且從容，某水釣，某丘遊。
最高樓
作者：劉辰翁（宋）

非是雪，只是玉樓成。屑不盡雲英。東邊老樹頹然折，西頭稚柳爆然聲。試平安，松丈丈，竹兄兄。有誰向、金船呼小玉，又誰憐、紙帳夢飛瓊。怪疏影，墜娉婷。喚起老張寒蔌蔌，好歌白雪與君聽。但黨家，人笑道，太粗生。
最高樓
作者：劉辰翁（宋）

花上雪。信手捻來成。屑不就瓊英。昨朝已見詩成卷，今朝又試曲成聲。更催催，莫不做，水仙兄。終須待、晴時攜斗酒。更須待、老夫吟數首。休更疊，□娉婷。已無翠鳥傳花信，又無羯鼓與花聽。更催催，遲數日，是春生。
桂枝香
作者：劉辰翁（宋）

吹簫人去。但桂影徘徊，荒杯承露。東望鞭芙縹緲，寒光如注。去年夜半橫江夢，倚危檣，參差曾賦。茫茫角動，回舟盡興，未驚鷗鷺。情知道、明年何處。漫待客黃樓，塵波前度。二十四橋，頗有杜書記否。二三字者今如此，看使君、角巾東路。人間俯仰，悲歡何限，團圓如故。
臨江仙
作者：劉辰翁（宋）

丞相袞衣朝戲彩，年年慶事如新。尊前一笑共兒孫。人間傳壽酒，天上送麒麟。縹緲祥煙連北闕，天顏有喜生春。蓬萊清淺海光平。今年初甲子，重試碧桃根。
臨江仙
作者：劉辰翁（宋）

聞道城東鶴會，欣然一笑乘風。不知一鶴在牆東。神仙人不識，未始出吾宗。弟子有年於此，先生之道如龍。碧桃花子落壺中。化為三五粒，元是北邊松。
臨江仙
作者：劉辰翁（宋）

天際何分南與北，五更縱又成橫。夜來拾得斷河星。化為一片石，持去問君平。老大看天一笑，兒童問我須應。向來牛女本無名。要知天上事，亦似謗先生。
臨江仙
作者：劉辰翁（宋）

二十年前此日，女兄慶我生兒。簪萱弄彩聽孫啼。典衣沽美酒，數待冠昏時。亂後飄零獨在，紫荊墓棘風吹。尊前萬事莫尋思。兒童看有子，白髮故應衰。
臨江仙
作者：劉辰翁（宋）

舊日詩腸論斗酒，風流懷抱如傾。幾年不聽渭城聲。尊前無賀老，卷裡少彌明。聞說語言都好，便應步履全輕。長生第一是風僧。額前書八十，能說又能行。
臨江仙
作者：劉辰翁（宋）

西曲罥衣迷去路，雪銷斷岸無痕。尋花不擬到前村。暖風初轉袖，小徑忽開門。卻憶臨塘橋下馬，暗香不是黃昏。人生南北與誰論。嶺梅花樹下，閒聽蜜蜂喧。
臨江仙
作者：劉辰翁（宋）

老去尚呼張丈，醉中自惜熊兒。越王臺上鷓鴣啼。三朝臣不遇，無復好文時。情緒幽幽似結，鬢絲索索禁吹。病來魂不到相思。散人腰已散，倚杖嘆吾衰。
臨江仙
作者：劉辰翁（宋）

海日輕紅通似臉，小窗明麗新晴。滿懷著甚是真情。不知春睡美，為愛曉寒輕。說似吳山樓萬疊，雪銷未盡宮城。湖邊柳色漸啼鶯。才聽朝馬動，一巷賣花聲。
臨江仙
作者：劉辰翁（宋）

過雁天邊資訊，兩宮池上心情。沉思海角憤難平。山風欺客夢，耿耿到天明。幸自不爭名利，閒愁夜夜如驚。明朝鬢白兩三莖。世人都不念，似汝復何成。
臨江仙
作者：劉辰翁（宋）

睡過花陰一丈，愁深酒力千鍾。夢魂不得似遊蜂。瓶花無密約，到處自神通。天上西湖似錦，人間驕馬如龍。今年不與去年同。飄零終不恨，難與故人逢。
臨江仙
作者：劉辰翁（宋）

幸自不須端帖子，閒中一句如無。愛他午日午時書。惟應三五字，便是闢兵符。久雨石鯨未沒，小風紈扇相疏。邀朋一笑共菖蒲。去年初禁酒，今日漫提壺。
臨江仙
作者：劉辰翁（宋）

我去就他甚易，他來認我良難。悟時到處是壺天。古詩尋一句，危坐看香菸。金玉滿堂不守，菁華歲月空遷。從今飽飯更安眠。丹經都不看，閒坐一千年。
臨江仙
作者：劉辰翁（宋）

舊日採蓮羞半面，至今回首忽忽。夢穿斜日水雲紅。痴心猶獨自，等待鄭公風。海上頹雲潮不返，側身空墜遼東。人間天上幾時同。宮衣元不遇，無語醉醒中。
臨江仙
作者：劉辰翁（宋）

昔走都門終夜雨，明朝泥淖堪驚。疏疏點點忽難鳴。數峰青似染，快活早來晴。十五年間春夢斷，亂山寒食清明。無人挑菜踏青行。青鳩啼雨外，閒聽寺中聲。
鷓鴣天
作者：劉辰翁（宋）

白白江南一信霜。過都字不到衡陽。老嘉破帽並吹卻，未省西風似此狂。攀北斗，酌天漿。月香滿似菊花黃。神仙暗度龍山劫，雞犬人間百戰場。
鷓鴣天
作者：劉辰翁（宋）

白髮平津起褎然。燕飛定遠望生還。世間最有團欒樂，又是平平過一年。銀信近，玉鞭先。東來西去爵銜鱔。人生有命遲遲好，且喜稱觴壽母前。
鷓鴣天
作者：劉辰翁（宋）

佔得春風五日先。至今住處是開元。寫真若遇丹元子，只著當時宮錦船。松戴雪，自蒼然。八公花下少如前。看來天上多辛苦，且住人間五百年。
鷓鴣天
作者：劉辰翁（宋）

自入孤山分外香。南枝不改舊時妝。為曾盤裡承青眼，一見溪頭道勝常。商山樂，又相羊。上方不復記傳觴。橘中個個盤深窈，依倚東風局意長。
鷓鴣天
作者：劉辰翁（宋）

去年太歲田間土，明日香菸壁下塵。馬上新人紅又紫，眼前歌妓送還迎。釵頭燕，勝金紃。燕歌趙舞動南人。遺民植杖唐巾起，閒伴兒童看立春。
鷓鴣天
作者：劉辰翁（宋）

舊日桃符管送迎。燈毯爆竹鬥先嬴。鹿門亂走團欒久，才到城門有鼓聲。梅弄雪，柳窺晴。殘年猶自冷如冰。欲知春色招人醉，須是元宵與踏青。
鷓鴣天
作者：劉辰翁（宋）

暖逼酥枝漸漸融。雙飛誰識蝶雌雄。歌聲已逐行雲去，花片偏來酒盞中。眉月冷，畫樓空。酒闌猶未見情鍾。直須把燭穿花帳，方見佳人玉面紅。
青玉案
作者：劉辰翁（宋）

稠塘舊是花千樹。曾泛入、溪深誤。前度劉郎重喚渡。漫山寂寂，年時花下，往往無尋處。一年一度相思苦。恨不拋人過江去。及至來時春未暮。兔葵燕麥，冷風斜雨，長恨稠塘路。
青玉案
作者：劉辰翁（宋）

雪銷未盡殘梅樹。又風送、黃昏雨。長記小紅樓畔路。杵歌串串，鼓聲疊疊，預賞元宵舞。天涯客鬢愁成縷。海上傳柑夢中去。今夜上元何處度。亂山茅屋，寒爐敗壁，漁火青熒處。
青玉案
作者：劉辰翁（宋）

裡中上大人誰大。人上大、仁難作。八十六翁閒處坐。小生懶惰。近來高臥。忘卻今朝賀。甲申還是連珠麼。勝有老人星一個。白髮朱顏堪婆娑。靈光殿火。昆明劫過。角綺園黃我。
青玉案
作者：劉辰翁（宋）

無腸可斷聽花雨。沉沉已是三更許。如此殘紅那得住。一春情緒。半生羈旅。寂寞空山語。霖鈴不是相思阻。四十平分猶過五。漸遠不知何杜宇。不如歸去。不如歸去。人在江南路。
踏莎行
作者：劉辰翁（宋）

命薄佳人，情鍾我輩。海棠開後心如碎。斜風細雨不曾晴，倚闌滴盡胭脂淚。恨不能開，開時又背。春寒只了房櫳閉。待他晴後得君來，無言掩帳羞憔悴。
踏莎行
作者：劉辰翁（宋）

壁彩籠塵，金吾掠路。海風吹斷樓臺霧，無人知是上元時，一夜月明無著處。早是禁菸，朝來凍雨。東風自放銀花樹。雪晴須有踏青時，不成也待明年去。
踏莎行
作者：劉辰翁（宋）

北望蝶山，西迷鳳苑。忽忽醉裡題詩滿。黃花只似去年黃，去年人去黃花遠。雨壓城荒，丘園路斷。卻晴又恨公來晚。依稀自唱古人詩，明年此會知誰健。
踏莎行
作者：劉辰翁（宋）

松偃成陰，荷香去暑。過溪似是東林路。不知宿昔有誰來，寺門同聽催詩雨。北馬依風，涼蟬咽暮。城門半帶東陵圃。江南不是米元暉，無人更得滄洲趣。
踏莎行
作者：劉辰翁（宋）

珠壓相於，胭脂同傅。樊家更共誰家語。梢頭結取一番愁，玉簫不會雙雙侶。風送流鶯，前歌後舞。並桃欲吐含來往。雙飛燕子自相銜，會教唇舌調鸚鵡。
燭影搖紅
作者：劉辰翁（宋）

老子婆娑，那回也上南樓去。素娥有恨隱雲屏，元是嬌痴故。驚扇徘徊未許。耿多情、為誰堪訴。使君愁絕，獨倚闌干，後期無據。有酒如船，片雲掃盡霓裳露。他時與客更攜魚，猶記臨皋路。因念南羈北旅。醉烏烏、憑君楚舞。問君不見，璧月詞成，樓西沉處。
燭影搖紅
作者：劉辰翁（宋）

明月如冰，亂雲飛下斜河去。旋呼艇子載簫聲，風景還如故。嫋嫋餘懷何許。聽尊前、嗚嗚似訴。近年潮信，萬里陰晴，和天無據。有客秋風，去時留下金盤露。少年終夜奏胡笳，誰料歸無路。同是江南倦旅。封嬋娟、君歌我舞。醉中休問，明月明年，人在何處。
燭影搖紅
作者：劉辰翁（宋）

春日江郊，素娥吹下銀幡舞。東風點點亂茶煙，留到明朝否。掩袖凝寒不語。漫粘酥、枝枝縷縷。斷腸何似，飛絮多時，落梅深處。仙掌擎來，翠眉斂半看成露。驚沙馬上面簾輕，誰貴氈廬主。多少高陽伴侶。到如今、沉冥幾許。乘槎相問，萬里銀河，欲歸無路。
念奴嬌
作者：劉辰翁（宋）

先生自壽，擁衾寒，重賦凌雲遊意。我有大兒孔文舉，弱冠駸駸暮齒。桃已三偷，樹猶如此，前度花開幾。蓬萊可塞，還童卻老無計。為此授筆翩翩，大江東去，好似歌頭起。寄與兩家孫又子，長看以文為戲。某所某公，同年同月，誰翦招魂紙。前三例好，不須舉後三例。
念奴嬌
作者：劉辰翁（宋）

枯寒生晚，復何似、張緒少年時意。薄命不逢何至此，滿眼啼妝齲齒。城是城非，年來年去，萬八千能幾。半痴半了，更痴兒計孫計。回首仕已半生，仕何如已，已矣羞拈起。幸有橘丸丸日大，且復從公圍戲。若論彈文，更書謗篋，吾歷無餘紙。多年致仕，大都有甚恩例。
念奴嬌
作者：劉辰翁（宋）

吾年如此，更夢裡、猶作狼居胥意。千首新詩千斛酒，管甚侯何侯齒。員嶠波翻，瀛洲塵敗，吾屐能銷幾。經丘尋壑，是他早計遲計。猶記辰巳嗟嗟，故人賀我，且勉呼君起。五十不來來過二，方悟人言都戲。以我情懷，借公篇韻，恨不天為紙。餘生一笑，不須邴曼容例。
念奴嬌
作者：劉辰翁（宋）

滄洲一葉，待借君、回我爐亭春意。突兀靈光無立壁，八面江風寒齒。鄉屐廊深，籠門檻赤，數月才幾。千年未論，豈無數十年計。我本高臥牆東，何知人事，推枕為君起。憔悴庚寅何足記，不覺聯翩賓戲。白雪陽春，黃雞唱日，絕少澄心紙。我歌草草，和章有例還例。
念奴嬌
作者：劉辰翁（宋）

兩丸日月，細看來、也是樊籠中物。點點山河經過了，拔幟幾番殘壁。白是沙堤，蒼然吳楚，一片成氈雪。此時把酒，舊詞還是坡傑。歌罷公瑾當年，天長地久，柳與梅都發。幾許閒愁斜照裡，掌上漚生漚滅。滄海桑枯，東陵瓜遠，總不關渠發。簪花起舞，可憐今夕無月。
乳燕飛・賀新郎
作者：劉辰翁（宋）

赤壁之遊樂。但古今、風清月白，更無坡作。矯首中洲公何許，共我橫江孤鶴。把手笑、孫劉寂寞。頗有使君如今否，看青山、似我多前卻。幾見我、伴清酌。江心舊豈非城郭。撫千年、桑田海水，神遊非昨。對影三人成六客，更倚歸舟夜泊。尚聽得、江城愁角。渺渺美人兮南浦，耿餘懷、感淚傷離索。天正北，繞飛鵲。
乳燕飛・賀新郎
作者：劉辰翁（宋）

曾授茅山記。共當年、二百七十，又三甲子。昨上雲臺佔雲物，佔得景風南至。又恰是、封侯千歲。行遍神州河洛外，早歸來、庭下槐陰翠。春萬戶，共生意。溪翁圖是參同契。想金丹、圓成功行，活人相似。顧我尊前歌赤壁，生子當如此耳。笑華髮、東坡年幾。弟不如人今老矣，看龍頭、霄漢雌龍尾。呼白石，為公起。
乳燕飛・賀新郎
作者：劉辰翁（宋）

過雨城西路。看輕雲、弄日花間，微寒如霧。誰是宣華門守者，報我十分開五。便痛飲、能銷幾度。寄語後來看花客，待看花、莫待開成樹。成樹也，半為土。佺巢蜀錦今何許。記西湖、聚景村莊，王亭謝墅。冷落柯丘二三子，更問何園韓圃。悄一笑、回車竹所。點點守宮包紅淚，縱傾城、一顧傾城顧。家國事，正何與。
瑞鶴仙
作者：劉辰翁（宋）

正丹翁初度。對花滿江城，曉鶯欲語。崆峒在何處。漸雨過農郊，勸耕問路。州人爭觀。問坡老、重來是否。把看燈、傳說風流，八境盡圖新句。如許。老子文章，揮毫立馬，脫靴嫌汙。太平易作。聽父老，歌襦褲。願使君小住，五風十雨。重見一麩三黍。又天邊、飛詔殷勤，說相將去。
高陽臺
作者：劉辰翁（宋）

雨枕鶯啼，露班燭散，御街人賣花窠。過眼無情，而今魂夢年多。百錢曳杖橋邊去，問幾時、重到明河。便人問，無了東風，此恨難磨。落紅點點入頹波。任歸春到海，海又成渦。江上兒童，抱茅笑我重過。蓬萊不漲枯魚淚，但荒村、敗壁懸梭。對殘陽，往往無成，似我蹉跎。
聲聲慢
作者：劉辰翁（宋）

西風墜綠。喚起春嬌，嫣然困倚修竹。落帽人來，花豔乍驚郎目。相思尚帶舊子，甚淒涼、未忺妝束。吟鬢底，伴寒香一朵，並簪黃菊。卻待金盤華屋。園林靜、多情怎禁幽獨。蛺蝶應愁，明日落紅難觸。那堪雁霜漸重，怕黃昏、欲睡未足。翠袖冷，且莫辭、花下秉燭。
漢宮春
作者：劉辰翁（宋）

雨入輕寒，但新篘未試，荒了東籬。朝來暗驚翠袖，重倚屏幃。明窗麗閣，為何人、冷落多時。催重頓，妝臺側畔，畫堂未怕春遲。漫省茸香粉暈，記去年醉裡，題字傾敧。紅爐未深乍暖，兒女成圍。茶香疏處，畫殘灰、自說心期。容膝好，團欒分芋，前村夜雪初歸。
漢宮春
作者：劉辰翁（宋）

疏影橫斜，似故人安道，只在前溪。年年望雪待月，漫倚吟磯。千紅萬紫，到春來、也是尋思。君不見，永陽江上，殘梅冷雨絲絲。有幾情人似我，漫騎牛臥笛，亂插繁枝。市門索笑憔悴，便作新知。城樓畫角，又無花、只落空悲。但傳說，壽陽一片，何曾迎面看飛。
洞仙歌
作者：劉辰翁（宋）

也曾海上，啖如瓜大棗。海上歸來相公老。畫堂深、滿引明月清風，家山好、一笑塵生蓬島。六年春易過，贏得清陰，到處持杯藉芳草。看明年此日，人在黃金臺上，早整頓、乾坤事了。但細數齋年幾人存，更宰相高年，幾人能到。
洞仙歌
作者：劉辰翁（宋）

有客從餘，不計餘無酒。袖有蟠桃為君壽。嘆此桃再熟，也須年後。甚辨得，轉盼個偷桃手。菊潭三十斛，月又月添，天賦先生日更久。但黃楊長寸，閏年倒寸，似憑得到梧宮甚時候。客又道奇特是陽生，後七日相看，醉春風柳。
齊天樂
作者：劉辰翁（宋）

枝頭雨是青梅淚。翻作一江春水。魚腹魂銷，龍舟叫徹，不了湖亭張戲。滿庭芳芷。正艾日高高，葛風細細。試比陳人，人間除我更誰似。浮沉君共我裡。記薰廊待對，聞雞蹴起。昨日蟾蜍，明朝蠅虎，身與渠衰更悴。老夫病已。任采綠采苓，為師為帝。但有昌陽，倩酤扶路醉。
齊天樂
作者：劉辰翁（宋）

海枯泣盡天吳淚。又漲經天河水。萬古魚龍，雷收電卷，宇宙剎那間戲。沉蘭墜芷。想重整荷衣，頓驚腰細。尚有干將，衝牛射鬥定何似。成都橋動萬里。嘆何時重見，鵑啼人起。孤竹雙清，紫荊半落，到此吟枯神瘁。對床永已。但夢繞青神，塵昏白帝。重反離騷，眾醒吾獨醉。
齊天樂
作者：劉辰翁（宋）

蔣陵故是簪花路。風煙奈何秋暑。候館凋梧，宮牆斷柳，誰識當年倦旅。餘懷何許。想上馬人扶，翠眉愁聚。舊日方回，而今能賦斷腸語。登高能賦最苦。嘆高高難問，慾望迷處。蝶繞東籬，鴻翻上苑，那更畫梁辭主。來今往古。漫湛輩同來，遠公回去。我醉安歸，黃花扶路舞。
江城梅花引
作者：劉辰翁（宋）

幾年城中無看燈。夜三更。月空明。野廟殘梅，村鼓自春聲。長笑兒童忙踏舞，何曾見，宣德棚，不夜城。去年今年又傷心。去年晴。去年曾。不似今年，閒坐處、卻不曾行。憶去年人、彈燭淚縱橫。想見西窗窗下月，窗下月，是無情，是有情。
江城梅花引
作者：劉辰翁（宋）

相思無處著春寒。傍闌干。溼闌干。似我情懷，處處憶臨安。想見夜深村鼓靜，燈暈碧，為傍人，說上元。是花是雪無意看。雨摧殘。雨摧殘。探春未還。到春還、似不如閒。感恨千般、憔悴做花難。不惜與君同一醉，君不見，銅雀臺，望老瞞。
蘭陵王
作者：劉辰翁（宋）

雁歸北。渺渺茫茫似客。春湖裡，曾見去帆，誰遣江頭絮風息。千年記當日。難得。寬閒抱膝。興亡事，馬上飛花，看取殘陽照亭驛。哀拍。願歸骨。悵氈帳何匹，湩酪何食。相思青冢頭應白。想荒墳酹酒，過車回首，香魂攜手抱相泣。但青草無色。語絕。更愁極。漫一番青青，一番陳跡。瑤池黃竹哀離席。約八駿猶到，露桃重摘。金銅知道，忍去國，忍去國。